คปภ.แจงความช่วยเหลืออุบัติเหตุเก๋งชนรถตู้
สำนักงาน คปภ. แจงความช่วยเหลือด้านประกันภัย&nbsp; กรณีอุบัติเหตุรถตู้โดยสารพลิกคว่ำบริเวณทางด่วน และ อุบัติเหตุรถกระบะชนตอม่อ บริเวณถนนพระราม 2
28 ธ.ค. 2553

สำนักงาน คปภ. แจงความช่วยเหลือด้านประกันภัย  กรณีอุบัติเหตุรถตู้โดยสารพลิกคว่ำบริเวณทางด่วน และ อุบัติเหตุรถกระบะชนตอม่อ บริเวณถนนพระราม 2
นางจันทรา บูรณฤกษ์ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า กรณีรถตู้โดยสารยี่ห้อโตโยต้า หมายเลขทะเบียน 13-7795 กรุงเทพมหานคร ถูกเชี่ยวชนจนเสียหลักพลิกคว่ำตกทางด่วนบริเวณฝั่งขาเข้าด้านหน้าสำนักงานปรมาณู เมื่อวันที่ 27 ธ.ค. 2553 โดยมีผู้เสียชีวิตทันที 8 ราย และบาดเจ็บ จำนวน 7 รายนั้น
จากการตรวจสอบพบว่ารถตู้โดยสารคันดังกล่าวได้ทำประกันภัยรถภาคบังคับและภาคสมัครใจไว้กับบริษัท นำสินประกันภัย  ในเบื้องต้นผู้ประสบภัยที่เสียชีวิตสามารถเรียกร้องค่าสินไหมทดแทนได้ทันทีจำนวนรายละ 3 แสนบาทโดยได้รับจากการประกันภัยภาคบังคับ 2 แสนบาทและได้รับจากการประกันภัยภาคสมัครใจอีกรายละ 1 แสนบาท ส่วนผู้ประสบภัยที่ได้รับบาดเจ็บสามารถเรียกร้องค่ารักษาพยาบาลตามจริงแต่ไม่เกิน 1.5 แสนบาท 
อย่างไรก็ตาม ในขณะนี้สำนักงาน คปภ.กำลังตรวจสอบว่ารถเก๋งฮอนด้าคู่กรณีได้ทำประกันภัยไว้กับบริษัทใด ซึ่งหากปรากฏว่ามีการทำประกันภัยภาคสมัครใจด้วย ผู้ประสบภัยที่เสียชีวิตและได้รับบาดเจ็บสามารถเรียกร้องค่าเสียหายเพิ่มเติมจากบริษัทที่รับประกันภัยรถที่เป็นฝ่ายผิด โดยผู้ประสบภัยที่เสียชีวิตจะได้รับความคุ้มครองเพิ่มเติมอีกตามฐานานุรูปซึ่งกำหนดจำนวนเงินขั้นต่ำไว้รายละ 1 แสนบาท   
ส่วนกรณีอุบัติเหตุรถกระบะขนอาหารทะเลยี่ห้อโตโยต้า วีโก้ สีบรอนซ์เงิน หมายเลขทะเบียน ตช 1418 กรุงเทพมหานคร ชนตอม่อสะพานลอยคนข้ามบริเวณถนนพระรามที่ 2 เมื่อวันที่ 28 ธ.ค. 2553 จนเป็นเหตุให้มีผู้เสียชีวิตจำนวน 7 ราย 
จากการตรวจสอบข้อมูลพบว่า รถกระบะคันดังกล่าวได้ทำประกันภัยรถภาคบังคับไว้กับบริษัท เทเวศประกันภัย  และได้ทำประกันภัยรถภาคสมัครใจ ประเภท 1 ไว้กับบริษัท ประกันภัยไทยวิวัฒน์  ผู้ขับขี่ที่เสียชีวิตสามารถเรียกร้องค่าสินไหมทดแทนจากการประกันภัยภาคบังคับจำนวน 3.5 หมื่นบาท และจากการประกันภัยภาคสมัครใจอีก 1 แสนบาทรวมเป็นเงิน 1.35 แสนบาท 
ส่วนผู้โดยสารที่เสียชีวิตได้รับค่าสินไหมทดแทนจากการประกันภัยภาคบังคับรายละ 2 แสนบาท และได้รับจากภาคสมัครใจอีกขั้นต่ำรายละ 1.33 แสนบาทรวมได้รับขั้นต่ำรายละ 3.33 แสนบาท ประสบภัยที่ซึ่งให้ความคุ้มครองกรณีเสียชีวิตจะได้รับค่าสินไหมทดแทนรายละ 2 แสนบาท